Η μελέτη των νατριουρητικών πεπτιδίων σε συνάρτηση με τη λειτουργικότητα της αριστερής κοιλίας και του αριστερού κόλπου σε ασθενείς με β-ομόζυγο μεσογειακή αναιμία
Authors: Κωστοπούλου Άννα 
Published: January 2014

Εισαγωγή-σκοπός. Η αιμοχρωμάτωση σε συνδυασμό με φλεγμονώδεις και ανοσογενετικούς παράγοντες είναι οι κύριοι παθογενετικοί μηχανισμοί της καρδιακής ανεπάρκειας σε ασθενείς με β-μεσογειακή αναιμία. Η έγκαιρη διάγνωση της καρδιακής βλάβης έχει απόλυτη σχέση με την επιβίωση. Σκοπός της ερευνάς μας ήταν η μελέτη της μηχανικής και ενδοκρινικής λειτουργίας του αριστερού κόλπου και της αριστερής κοιλίας για την αναζήτηση πρώιμων δεκτών καρδιακής βλάβης. Ασθενείς-Μέθοδος. Μελετήθηκαν 110 ασθενείς με μέση ηλικία τα 29,7±10 έτη, με ομόζυγο β-μεσογειακή αναιμία, 90 ασθενείς με κλάσμα εξώθησης αριστερής >50% και 20 ασθενείς με κλάσμα εξώθησης <50% λειτουργικής κλάσης I-II κατά NYHA. Η ομάδα μαρτύρων περιέλαβε 90 ασθενείς μέσης ηλικίας 30,1±12 ετών. Οι ασθενείς υπεβλήθησαν σε ηχωκαρδιογράφημα καρδιάς την 4η μέρα μετά από την τακτική τους μετάγγιση, αιμοληψία για την μέτρηση των επιπέδων του πρόδρομου εγκεφαλικού νατριουρητικού πεπτιδίου (NT-proBNP) και του πρόδρομου κολπικού νατριουρητικού πεπτιδίου (proANP) καθώς και καταγραφή ρυθμού 24ώρου. Οι μάρτυρες υπεβλήθησαν σε ηχωκαρδιογράφημα και αιμοληψία για των προσδιορισμό των νατριουρητικών πεπτιδίων NT-proBNP και proANP. Αποτελέσματα. Τα επίπεδα των νατριουρητικών πεπτιδίων ΝΤ-proBNP και proANP και ο λόγος Ε μιτροειδούς/Ε΄μιτροειδικού δακτυλίου ήταν υψηλότερα στους θαλασσαιμικούς ασθενείς με φυσιολογική και επηρεασμένη λειτουργικότητα της αριστερής κοιλίας συγκρινόμενα με την ομάδα των μαρτύρων [μετρήσεις στις δύο ομάδες θαλασσαιμικών ασθενών με φυσιολογική (α) και επηρεασμένη (β) λειτουργικότητα αριστερής κοιλίας και στην ομάδα μαρτύρων (γ): κλάσμα εξώθησης αριστερής κοιλίας: (α) 59,3±8,8%, (β) 42,8±4,4%,*, (γ) 61,5±5%, ΝΤ-proBNP fmol/ml: (α) 475±164*, (β) 583±229*, (γ) 293±74, proANP fmol/ml: (α) 2015±1239*, (β) 2955±1486*, (γ) 1119±831, E/E΄ (α) 10,7±3,6*, (β) 10,6±3*, (γ) 7,4±1,8 όπου (*)=p<0,05]. Βρέθηκε επίσης ότι το ενεργητικό κλάσμα κένωσης του αριστερού κόλπου ήταν μειωμένο στο σύνολο σχεδόν των ασθενών ακόμα και σε αυτούς χωρίς ενδείξεις δυσλειτουργίας της αριστερής κοιλίας [ομάδα (α): 31,9±13,5%*, (β): 22,9±14%* και (γ) μάρτυρες 45±8%, p<0,05]. Περαιτέρω μείωση του ενεργητικού και παθητικού κλάσματος κολπικής κένωσης παρατηρήθηκαν σε πιο προχωρημένα στάδια διαστολικής και συστολικής δυσλειτουργίας της αριστερής κοιλίας όπως και στην υποομάδα ασθενών με παροξυσμική κολπική μαρμαρυγή. Βρέθηκε επίσης ότι τα επίπεδα NT-proBNP, proANP και ο λόγος Ε/Ε΄αυξάνουν σημαντικά κατά την 3η δεκαετία της ζωής. Συμπεράσματα. Στην μελέτη μας βρήκαμε ότι οι πρώιμες μορφές μυοκαρδιακής βλάβης είναι η έκπτωση της λειτουργικότητας του αριστερού κόλπου και η διαστολική δυσλειτουργία της αριστερής κοιλίας. Η μειωμένη λειτουργικότητα του κόλπου οδηγεί σε άμβλυνση της αντιρροπιστικής του ικανότητας σε συνθήκες διαστολικής δυσλειτουργίας της αριστερής κοιλίας. Κολπική και κοιλιακή δυσλειτουργία συσχετίζονται με την ηλικία και οδηγούν σε πρώιμη αύξηση των νατριουρητικών πεπτιδίων. Επιπρόσθετα, οι ασθενείς με παροξυσμική κολπική μαρμαρυγή έχουν κόλπους με επηρεασμένη λειτουργικότητα που εκκρίνουν μεγαλύτερες ποσότητες νατριουρητικών πεπτιδίων.